
Parlamentul  României

Camera  Deputaţilor

Comisia pentru industrii si servicii






                 Bucureşti, 19.03.2008





                                                              Nr.23/55/2008
AVIZ

asupra propunerii legislative pentru modificarea Legii nr.26/1990 
privind registrul comerţului



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată spre dezbatere şi avizare cu propunerea legislativă pentru modificarea Legii nr.26/1990 privind registrul comerţului, aviz care va fi transmis Comisiei juridice, de disciplină şi imunităţi care este sesizată în fond.



Senatul, în calitate de primă Cameră sesizată, a respins această iniţiativă în şedinţa din 18 februarie 2008.



Consiliul Legislativ, cu adresa nr.1219 din 17.09.2007 a avizat favorabil propunerea legislativă cu unele observaţii şi propuneri.



Guvernul, prin punctul său de vedere, nu susţine adoptarea acestei iniţiative legislative.



Această iniţiativă legislativă are ca obiect de reglementare completarea art.6 din Legea nr.26/1990 privind registrul comerţului, republicată, cu modificările şi completările ulterioare, în sensul introducerii unui nou alineat care să instituie obligaţia comunicării încheierii judecătorului delegat privitoare la înmatricularea unei societăţi comerciale sau înfiinţarea unui punct de lucru, asociaţiei de proprietari a imobilului în care urmează a avea sediul societatea sau să funcţioneze punctul de lucru.



În expunerea de motive se arată că asociaţiile de proprietari nu au posibilitatea să cunoască înregistrările din registrul comerţului, neavând personal de specialitate care să poată urmări publicaţiile din Monitorul Oficial al României, şi, în aceste condiţii, nu pot riposta la înfiinţarea unei societăţi comerciale sau a unui punct de lucru în imobil pe baza unei documentaţii viciate.


În conformitate cu prevederile art.61 din Regulamentul Camerei Deputaţilor, republicat, membrii comisiei au dezbătut propunerea legislativă în şedinţa din data de 18 martie 2008.



În urma examinării, comisia a hotărât, cu majoritate de voturi, avizarea negativă a propunerii legislative.



În raport de obiectul şi conţinutul său, propunerea legislativă se încadrează în categoria legilor organice.



Potrivit art.73 şi art.75 din Constituţia României, republicată, Camera Deputaţilor este Cameră decizională.

PREŞEDINTE,
Iulian Iancu
Consilier parlamentar, 
Viorela Gondoş

